Nordjyllands Politi måtte ud på lidt af en jagt efter en 34-årig mand, der efter et frontalt sammenstød med en modkørende, stak af fra uheldet.

Der er flere måder at reagere på, når man har været involveret i et uheld. Og har man lidt for mange promiller i blodet, end loven tillader, kan man få lyst til at stikke af fra både scene og straf. Det var i hvert fald, hvad en 34-årig mand gjorde torsdag aften. Klokken 19.43 var han involveret i et frontalt sammenstød med en modkørende bil på Svoldrupvej ved Aars. Her slap familien i den anden bil fra uheldet uden skader. Men den 34-årige formodede fører valgt altså at tage benene på nakken, men blev dog indhentet og anholdt et stykke fra ulykken. - Vi kunne dog ikke blive helt sikre på, om han havde kørt bilen, da uheldet skete. I bilen sad nemlig en passager, en 36-årig mand, og de ville ikke ud med sproget om, hvem af dem der havde kørt. Så de er begge blevet anholdt og sigtet for spirituskørsel, siger vagtchef ved Nordjyllands Politi, Karsten Højrup Kristensen.